ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με τη χρησιμοποίηση κατάλληλων μεσοειδικών ποικιλιών αμπέλου για την παραγωγή οίνων ποιότητας που παράγονται σε συγκεκριμένες περιοχές

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή

2. Νομικό πλαίσιο

3. Μελέτή που χρηματοδοτείται από την επιτροπή

4. Αξιολόγηση των επιπτώσεων στην ποιότητα

5. Αξιολόγήση των επιπτώσεων στο περιβάλλον

6. Αξιολόγηση των επιπτώσεων στην ισορροπία της αγοράς

7. Συμπεράσματα της μελέτησ

8. Συστάσεις

9. Ορισμοί

10. Κατάλογος των ποικιλιών που επιλέγχθηκαν για τη μελέτη σχετικά με τη χρησιμοποίηση μεσοειδικών ποικιλιών αμπέλου που ταξινομουνται σε ποικιλίες ερυθρού και λευκου οίνου

1. Εισαγωγή

1.1. Η υφιστάμενη νομοθεσία επιτρέπει τη χρησιμοποίηση μεσοειδικών ποικιλιών μόνο για την παραγωγή επιτραπέζιων οίνων, ενώ οι v.q.p.r.d. πρέπει να παράγονται αποκλειστικά από ποικιλίες Vitis vinifera.

1.2. Η κοινή οργάνωση αγοράς στον αμπελοοινικό τομέα προβλέπει ότι η Επιτροπή βάσει ανεξάρτητης μελέτης υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με τη δυνατότητα χρησιμοποίησης μεσοειδικών ποικιλιών για την παρασκευή οίνων ποιότητας που παράγονται σε συγκεκριμένες περιοχές.

1.3. Πράγματι, κατά τη διάρκεια των συζητήσεων στο πλαίσιο της προηγούμενης μεταρρύθμισης στον αμπελοοινικό τομέα, προέκυψε ότι υπάρχουν διαφορετικές απόψεις για το θέμα αυτό στο Συμβούλιο.

1.4. Ο στόχος της έκθεσης αυτής είναι να τηρήσει η Επιτροπή την υποχρέωσή της να υποβάλει και στα δύο όργανα, το Ευρωπαϊκό Κοινοβούλιο και το Συμβούλιο, έγγραφο που θα αποτελέσει τη βάση προτάσεων πολιτικής.

2. Νομικό πλαίσιο

2.1. Ο κανονισμός (ΕΚ) αριθ. 1493/1999 του Συμβουλίου της 17ης Μαΐου 1999 για την κοινή οργάνωση της αμπελοοινικής αγοράς προβλέπει τα εξής:

2.1.1. Στο άρθρο 17 παράγραφος 3: "Η Επιτροπή χρηματοδοτεί ανεξάρτητη μελέτη για τη χρησιμοποίηση μεσοειδικών ποικιλιών. Βάσει αυτής της μελέτης υποβάλει στο Ευρωπαϊκό Κοινοβούλιο και το Συμβούλιο μέχρι τις 31 Δεκεμβρίου 2003 έκθεση συνοδευόμενη ενδεχομένως από προτάσεις."

2.1.2. Άρθρο 19 παράγραφος 2: "Στην ταξινόμηση αυτή τα κράτη μέλη αναφέρουν τις ποικιλίες αμπέλου που είναι κατάλληλες για την παραγωγή κάθε v.q.p.r.d. που παράγεται στην επικράτειά τους. Οι ποικιλίες αυτές ανήκουν στο είδος Vitis vinifera."

2.1.3. Άρθρο 55 παράγραφος 1: "Οι διατάξεις που διέπουν την παραγωγή των v.q.p.r.d. πέραν των εθνικών διατάξεων που ενδεχομένως θεσπίζονται κατ'εφαρμογή του άρθρου 57 παράγραφος 1, λαμβανομένων υπόψη των παραδοσιακών συνθηκών παραγωγής, κατά το μέτρο που αυτές δεν μπορούν να θίξουν την πολιτική ποιότητας και την καλή λειτουργία της εσωτερικής αγοράς στηρίζονται στα ακόλουθα στοιχεία:

α) οριοθέτηση της ζώνης παραγωγής,

β) ποικιλίες αμπέλου,

γ) καλλιεργητικές μέθοδοι,

δ) μέθοδοι οινοποίησης,

ε) ελάχιστος φυσικός κατ'όγκον αλκοολικός τίτλος,

στ) απόδοση ανά εκτάριο,

ζ) ανάλυση και αξιολόγηση των οργανοληπτικών χαρακτηριστικών".

2.1.4. Παράρτημα VI. B. 1: "Κάθε κράτος μέλος καταρτίζει κατάλογο ποικιλιών αμπέλου που αναφέρονται στο άρθρο 19 και που είναι κατάλληλες για την παραγωγή καθενός των v.q.p.r.d. που παράγονται στο έδαφός του. Οι ποικιλίες αυτές πρέπει να είναι του είδους Vitis vinifera".

3. Μελέτή που χρηματοδοτείται από την επιτροπή

3.1. Με σκοπό την αξιολόγηση των ενδεχόμενων επιπτώσεων στην αμπελοοινική αγορά, σε περίπτωση που επιτραπούν οι μεσοειδικές ποικιλίες για την παραγωγή v.q.p.r.d., τον Αύγουστο 2002 η Ευρωπαϊκή Επιτροπή δρομολόγησε μια ειδική μελέτη η οποία έπρεπε να αναλύσει τα αποτελέσματα των εργασιών που έχουν ήδη πραγματοποιηθεί για το θέμα αυτό. Στόχος ήταν να παρασχεθούν πληροφορίες σχετικά με τις μεσοειδικές ποικιλίες βάσει εξέτασης των υφιστάμενων επιστημονικών στοιχείων.

Η μελέτη αυτή [1] πραγματοποιήθηκε από εξωτερικό ανάδοχο που αποτελείται από ομάδα εμπειρογνωμόνων από διάφορους κύκλους που προέρχονται από τρεις διαφορετικές χώρες: Γαλλία, Γερμανία και Βουλγαρία. Στη μελέτη εξετάζονται τα ακόλουθα θέματα:

[1] Μελέτη για τη χρησιμοποίηση μεσοειδικών ποικιλιών αμπέλου. Συντονιστής, Phytowelt GmbH, Γερμανία. Εταίροι: Euroquality and INRA, Γαλλία. Research Institute Geisenheim and Federal Centre for Breeding research on cultivated plant, Γερμανία. RIVEMARD, Ουγγαρία..

* Οι επιπτώσεις της χρησιμοποίησης μεσοειδικών ποικιλιών στην ποιότητα του οίνου σε σχέση με την ποιότητα του οίνου που παρασκευάζεται από παραδοσιακές ποικιλίες.

* Οι επιπτώσεις της χρησιμοποίησης μεσοειδικών ποικιλιών στο περιβάλλον και στη χρήση φυτοπροστατευτικών προϊόντων.

* Οι οικονομικές επιπτώσεις της χρησιμοποίησης μεσοειδικών ποικιλιών στην αμπελοοινική αγορά της ΕΕ.

3.2. Τα αποτελέσματα της μελέτης αυτής εστιάστηκαν στην απάντηση τριών ερωτημάτων:

* Έχουν οι οίνοι που παράγονται από μεσοειδικές ποικιλίες την ίδια ποιότητα με εκείνους που παράγονται από παραδοσιακές ποικιλίες;

* Η χρησιμοποίηση μεσοειδικών ποικιλιών επιτρέπει τη μείωση της χρήσης φυτοπροστατευτικών προϊόντων;

* Ποιες θα είναι οι οικονομικές επιπτώσεις της χρησιμοποίησης μεσοειδικών ποικιλιών στην αμπελοοινική αγορά, εάν καταργηθεί η απαγόρευση της χρησιμοποίησης μεσοειδικών ποικιλιών για την παραγωγή v.q.p.r.d.;

3.3. Λαμβάνοντας υπόψη ότι υπάρχουν χιλιάδες μεσοειδικές ποικιλίες, προκειμένου να είναι αντιπροσωπευτική η αξιολόγηση είχαν προεπιλεγεί 8 μεσοειδικές ποικιλίες για την εν λόγω μελέτη βάσει της οικονομικής τους σημασίας και της ικανότητάς τους να παράγουν οίνους ποιότητας.

4. Αξιολόγηση των επιπτώσεων στην ποιότητα

Όσον αφορά τις επιπτώσεις στην ποιότητα, τα πορίσματα της μελέτης μπορούν να συνοψισθούν ως εξής:

4.1. Η ανάμειξη καρπών και οίνου από μεσοειδικές ποικιλίες παρουσιάζει σταθερές διαφορές σε σχέση με τις ποικιλίες Vitis vinifera.

4.2. Το βασικό πρόβλημα που προκύπτει από τη χρησιμοποίηση μεσοειδικών ποικιλιών είναι οι αρωματικές ενώσεις που παρουσιάζουν δυσμενή χαρακτηριστικά. Αυτό αφορά ορισμένα μόρια ανάλογα με τις ποικιλίες. Ορισμένες από τις ενώσεις αυτές μπορούν να ανιχνευθούν σε οίνους που προέρχονται από ποικιλίες Vitis vinifera σε περίπτωση προβλημάτων ζύμωσης.

4.3. Το δεύτερο πρόβλημα αφορά την περιεκτικότητα σε ζάχαρα και το ποσοστό οξύτητας των καρπών από τις μεσοειδικές ποικιλίες. Οι καρποί έχουν γενικά χαμηλή περιεκτικότητα σε ζάχαρα και σχετικά υψηλό ποσοστό οξύτητας. Οι περισσότερες μεσοειδικές ποικιλίες παράγουν συνεπώς οίνο με σχετικά χαμηλό αλκοολικό τίτλο και παρουσιάζουν έλλειψη ισορροπίας όσον αφορά την οξύτητα ιδίως, εάν έχουν καλλιεργηθεί σε περιοχές με ψυχρό κλίμα.

4.4. Στην Ουγγαρία καλλιεργούνται ορισμένες μεσοειδικές ποικιλίες αμπέλου όπως οι ποικιλίες Bianca, Medina και Zalagyφngye. Οι εμπειρογνώμονες συζητούν ακόμη τα πλεονεκτήματα και τα μειονεκτήματα των μεσοειδικών ποικιλιών. Με τη χρήση μη οξειδωτικών μεθόδων οινοποίησης, μπορούν να παραχθούν καλοί επιτραπέζιοι οίνοι ή οίνοι ποιότητας από τις ποικιλίες αυτές. Επί του παρόντος, οι οίνοι που παράγονται από μεσοειδικές ποικιλίες πωλούνται γενικά ως μίγματα οίνων.

4.5. Στην ΕΕ, απαγορεύθηκε η χρησιμοποίηση μεσοειδικών ποικιλιών για την παραγωγή οίνων ποιότητας, διότι από τις περισσότερες μεσοειδικές ποικιλίες παράγονταν οίνοι χαμηλής ποιότητας κυρίως λόγω των υψηλών αποδόσεών τους.

4.6. Από τα στοιχεία που διαβιβάστηκαν προκύπτει ότι ακόμη και αν οι περισσότερες μεσοειδικές ποικιλίες παρουσιάζουν πράγματι σοβαρές ελλείψεις και παράγουν οίνους χαμηλής ποιότητας, ορισμένες άλλες μεσοειδικές ποικιλίες είναι κατάλληλες για την παραγωγή οίνων υψηλής ποιότητας υπό τον όρο ότι:

* καλλιεργούνται ορθά και φυτεύονται σε κατάλληλες περιοχές, ακολουθώντας αυστηρές και προσεκτικές καλλιεργητικές πρακτικές.

* ο οίνος παράγεται με τον κατάλληλο τρόπο και αποτελεί αντικείμενο της κατάλληλης παλαίωσης.

Προφανώς πρέπει να γίνει διαχωρισμός μεταξύ των απλών υβριδίων και των πιο σύνθετων που δίνουν τα καλύτερα αποτελέσματα.

4.7. Τα περισσότερα στοιχεία που έχουν συγκεντρωθεί αφορούν σταφύλια που καλλιεργούνται σε περιοχές με ψυχρό κλίμα. Στις περιοχές αυτές, οι ποικιλίες όπως η Villard blanc ή η Bianca μπορούν να χρησιμοποιηθούν για την παραγωγή v.q.p.r.d. Οι ποικιλίες καλής ποιότητας, ειδικότερα όσον αφορά το χρώμα και τις τανίνες μπορεί να αποτελέσουν εναλλακτική λύση για την παραγωγή ερυθρών οίνων υψηλής ποιότητας. Οι ποικιλίες αυτές μπορούν να χρησιμοποιηθούν για οίνους υψηλής ποιότητας, αλλά ίσως είναι καταλληλότερες για μίγματα οίνων.

4.8. Για την παραγωγή οίνων υψηλής ποιότητας, οι ποικιλίες πρέπει να καλλιεργούνται υπό τις κατάλληλες συνθήκες. Είναι γνωστό ότι, κάθε ποικιλία πρέπει να καλλιεργείται σε περιοχές στις οποίες προσαρμόζεται καλύτερα. Οι διαδικασίες παραγωγής και ελέγχου των σταφυλιών και ειδικότερα η(οι) τοποθεσία(ες) επηρεάζουν σημαντικά την προσαρμογή της ποικιλίας στο περιβάλλον.

4.9. Επιπλέον, οι μεσοειδικές ποικιλίες οι οποίες καλλιεργούνται ή ελέγχονται επί του παρόντος δεν είναι εκείνες οι οποίες θα μπορούσαν να παίξουν σημαντικό ρόλο σε ευρωπαϊκό επίπεδο, εάν είχε επιτραπεί η χρησιμοποίηση των μεσοειδικών ποικιλιών για την παραγωγή v.q.p.r.d. Ωστόσο, ποικιλίες σημαντικές σε εθνικό ή περιφερειακό επίπεδο, προσαρμοσμένες στις ανάγκες των τοπικών καταναλωτών και καλλιεργητών θα μπορούσαν να παράγονται σε κάθε χώρα, όπως στην περίπτωση των παραδοσιακών ποικιλιών Vitis vinifera.

5. Αξιολόγήση των επιπτώσεων στο περιβάλλον

Σχετικά με τις επιπτώσεις στο περιβάλλον, τα πορίσματα της μελέτης μπορούν να συνοψισθούν ως εξής:

5.1. Όλες οι παραδοσιακές ευρωπαϊκές ποικιλίες αμπέλου Vitis vinifera είναι ευπαθείς σε νόσους όπως το ωίδιο της αμπέλου (Oidium tuckeri, Uncinula necator) και ο περονόσπορος (Plasmopara viticola), οι οποίες είχαν εισαχθεί στην Ευρώπη από τη Βόρειο Αμερική κατά τον 19ο αιώνα. Συνεπώς, για τις ευρωπαϊκές ποικιλίες αμπέλου πρέπει να λαμβάνονται φυτοπροστατευτικά μέτρα. Κατά τη διάρκεια περίπου 100 ετών, οι δημιουργοί ποικιλιών σταφυλιών σε διαφορετικές ευρωπαϊκές χώρες προσπαθούσαν να συνδυάσουν την αντοχή των αμερικάνικων και ασιατικών ειδών Vitis με την ποιότητα των παραδοσιακών ποικιλιών της Ευρώπης.

5.2. Η ανάπτυξη της καλλιέργειας μεσοειδικών ποικιλιών και/ή ανθεκτικών στους μύκητες ποικιλιών Vitis vinifera μπορεί να έχει ως αποτέλεσμα τη σημαντική μείωση της λήψης φυτοπροστατευτικών μέτρων. Το επίπεδο της μείωσης εξαρτάται σε μεγάλο βαθμό από το επίπεδο ανθεκτικότητας της ποικιλίας στους μύκητες και στις κλιματικές συνθήκες της περιοχής καλλιέργειας της αμπέλου.

Είναι επίσης πιθανό ότι οι συμβατικοί καλλιεργητές θα φυτεύσουν μεσοειδικές ποικιλίες για να μειώσουν το κόστος παραγωγής ή θα φυτεύσουν αμπέλια σε περιοχές με δύσκολη πρόσβαση (π.χ. σε απότομες πλαγιές όπου η λήψη φυτοπροστατευτικών μέτρων είναι ιδιαίτερα δύσκολη και δαπανηρή). Στο πλαίσιο της βιολογικής αμπελοκαλλιέργειας αιτιολογείται καλύτερα η χρησιμοποίηση μεσοειδικών και/ή ανθεκτικών σε νόσους ποικιλιών Vitis vinifera.

5.3. Τα στοιχεία που αφορούν την παρούσα χρήση φυτοφαρμάκων στην αμπελοκαλλιέργεια και σε άλλες βασικές καλλιέργειες έχουν παρασχεθεί από την Eurostat. Από το 1992 μέχρι το 1996 πάνω από 100 000 t δραστικών συστατικών χρησιμοποιούνται ετησίως στα αμπέλια στην ΕΕ-15 που αντιπροσωπεύουν περίπου το 40% του συνόλου των φυτοφαρμάκων που χρησιμοποιούνται στο σύνολο του γεωργικού τομέα.

>ΑΝΑΦΟΡΑ ΣΕ ΓΡΑΦΗΚΟ>

other crops = άλλες καλλιέργειες, cereals = σιτηρά, grapes = σταφύλια, // fungicides = μυκητοκτόνα, herbicides = ζιζανιοκτόνα, insecticides = εντομοκτόνα.

5.4 Συνεπώς, οι ποικιλίες που είναι ανθεκτικές στους μύκητες και οι οποίες είναι κατάλληλες για την παραγωγή οίνων υψηλής ποιότητας προσφέρουν σημαντικές δυνατότητες στην αγορά. Κατά τα πρόσφατα έτη, πάνω από 600 ha της ποικιλίας "Regent" του είδους Vitis vinifera που είναι ανθεκτική στο ωίδιο [2], έχουν φυτευτεί στη Γερμανία.

[2] Η Regent έχει καταχωρηθεί στη Γερμανία ως ποικιλία Vitis vinifera η οποία παρουσιάζει μία σχετικά υψηλή αντοχή στους μύκητες. Βάσει της πρακτικής εμπειρίας με την Regent μπορεί να επιτευχθεί μείωση 80% της χρησιμοποίησης φυτοπροστατευτικών προϊόντων σε σχέση με τις παραδοσιακές ποικιλίες. Ωστόσο, επί του παρόντος διεξάγονται ακόμη συζητήσεις στο πλαίσιο του Διεθνούς Γραφείου Αμπέλου και Οίνου σχετικά με την Regent για να καθορισθεί εάν πρόκειται για ποικιλία Vitis vinifera ή για μεσοειδική ποικιλία.

5.5. Η έγκριση της χρησιμοποίησης μεσοειδικών ποικιλιών παρουσιάζει ενδιαφέρον όχι μόνο γενικά για τη γερμανική βιομηχανία οίνου και ειδικότερα για την παραγωγή βιολογικών οίνων, αλλά θα έχει επίσης ως αποτέλεσμα τη σημαντική μείωση της κατανάλωσης μυκητοκτόνων.

5.6. Η Ουγγαρία έχει ήδη φυτεύσει μεσοειδικές ποικιλίες σε έκταση μεγαλύτερη από 8 000 ha που αντιπροσωπεύει περίπου το 10% της συνολικής έκτασης που καλλιεργείται με αμπέλια στην Ουγγαρία.

5.7. Οι πρώτες προσπάθειες εισαγωγής αντοχής στις ασθένειες και στους επιβλαβείς οργανισμούς στην ποικιλία Vitis vinifera από ανθεκτικά είδη της Αμερικής είχαν ως αποτέλεσμα τη δημιουργία μεγάλου αριθμού μεσοειδικών ποικιλιών. Οι ονομαζόμενοι "άμεσοι παραγωγοί" προέκυψαν από τις εν λόγω πρώτες διασταυρώσεις και το όνομά τους δηλώνει ότι από αυτούς μπορεί να προκύψει οίνος χωρίς έριζα μοσχεύματα. Οι περισσότεροι από αυτούς είναι αρκετά ανθεκτικοί ώστε να καταστεί δυνατή σημαντική μείωση της χρησιμοποίησης μυκητοκτόνων, αλλά παράγουν οίνο χαμηλής ποιότητας.

5.8. Η χρησιμοποίηση είτε πολυπλοκότερων μεσοειδικών διασταυρώσεων ή ποικιλιών όπως η Regent δίνει τη δυνατότητα σημαντικής μείωσης της χρήσης μυκητοκτόνων στο μέλλον. Οι ποικιλίες αυτές θα χρησιμοποιηθούν μάλλον κυρίως για τη παραγωγή οίνου από σταφύλια βιολογικής παραγωγής.

6. Αξιολόγηση των επιπτώσεων στην ισορροπία της αγοράς

Όσον αφορά τις επιπτώσεις στην αμπελοοινική αγορά της ΕΕ, τα πορίσματα της μελέτης μπορούν να συνοψισθούν ως εξής:

6.1. Εάν ο κανονισμός (ΕΚ) αριθ. 1493/1999 διατηρήσει την αρχή της απαγόρευσης της φύτευσης αμπέλων από ποικιλίες οινοποιήσιμων σταφυλιών μέχρι τις 31 Ιουλίου 2010, η συνολική έκταση αμπελοκαλλιέργειας δεν θα επηρεαστεί από την ενδεχόμενη εισαγωγή μεσοειδικών ποικιλιών για την παραγωγή οίνων ποιότητας.

6.2. Λαμβάνοντας υπόψη ότι στην περίπτωση αυτή οι αποδόσεις των μεσοειδικών ποικιλιών θα πρέπει να αποτελέσουν αντικείμενο ρυθμίσεων και θα πρέπει να είναι παρόμοιες με τις αποδόσεις των ποικιλιών Vitis vinifera, ο συνολικός όγκος οίνων που παράγονται δεν θα αλλάξει σημαντικά και η υφιστάμενη ισορροπία θα διατηρηθεί.

6.3. Στη μελέτη έχει ήδη υπολογιστεί η έκταση η οποία μπορεί να φυτευτεί με μεσοειδικές ποικιλίες στην ΕΕ, με βάση ένα δείκτη ο οποίος λαμβάνει υπόψη ορισμένες παραμέτρους όπως:

* την προσαρμογή στις κλιματικές συνθήκες,

* την πολιτική σε θέματα βιολογικής γεωργίας,

* την προσαρμογή στις ανάγκες της αγοράς.

6.4. Βάσει του δείκτη αυτού και λαμβάνοντας υπόψη ότι η μέση απόδοση των μεσοειδικών ποικιλιών πρέπει να είναι ίδια με εκείνη των ποικιλιών Vitis vinifera, στη μελέτη υπολογίστηκαν τα ακόλουθα στοιχεία που αντιπροσωπεύουν το δυναμικό παραγωγής v.q.p.r.d. από μεσοειδικές ποικιλίες:

Πίνακας 1 - Μέση απόδοση (σε hl) και εκτιμώμενη παραγωγή (σε hl)

>ΘΕΣΗ ΠIΝΑΚΑ>

6.5. Εάν η συνολική ετήσια παραγωγή οίνων ποιότητας ανέρχεται σε 70 εκατ. hl, οι μεσοειδικές ποικιλίες θα αντιπροσωπεύουν 4,2% της συνολικής παραγωγής οίνων ποιότητας μετά από 10 έτη και 8,4% της συνολικής παραγωγής οίνων ποιότητας μετά από 20 έτη. Εάν ληφθεί υπόψη η συνολική παραγωγή οίνων (160 εκατ. hl), θα αντιπροσωπεύει 1,8% της συνολικής παραγωγής μετά από 10 έτη και 3,7% μετά από 20 έτη.

6.6. Εάν ο περιορισμός των δικαιωμάτων φύτευσης συνεχίσει να ισχύει μετά το 2010, η εισαγωγή μεσοειδικών ποικιλιών δεν θα έχει επιπτώσεις στο συνολικό εφοδιασμό οίνων και η υφιστάμενη ισορροπία της αγοράς θα διατηρηθεί.

6.7. Η κατάσταση θα είναι πολύ διαφορετική στην περίπτωση μίας πλήρους απελευθερωμένης αγοράς (χωρίς περιορισμούς για τη φύτευση αμπέλων). Αυτό δεν αφορά μόνο τις μεσοειδικές ποικιλίες, αλλά επίσης τις ποικιλίες Vitis vinifera. Στην περίπτωση αυτή είναι πολύ δύσκολο να εκτιμηθούν οι επιπτώσεις στην αμπελοοινική αγορά και μια τέτοιου είδους εκτίμηση δεν ήταν στόχος της έκθεσης.

7. Συμπεράσματα της μελέτησ

7.1. Οι περισσότερες από τις μεσοειδικές ποικιλίες δεν είναι κατάλληλες για την παραγωγή v.q.p.r.d. Επί του παρόντος, προκύπτει ότι μόνο ορισμένες από αυτές μπορούν να επιτραπούν για την παραγωγή v.q.p.r.d. Επιπλέον, στην περίπτωση που επιτραπεί η χρησιμοποίηση μεσοειδικών ποικιλιών, είναι πιθανό ότι οι περισσότερες από τις υπάρχουσες μεσοειδικές ποικιλίες δεν θα χρησιμοποιηθούν στο μέλλον για την παραγωγή v.q.p.r.d. Ωστόσο, οι μεσοειδικές ποικιλίες θα είναι πολύ χρήσιμες για την παραγωγή οίνων που προέρχονται από την βιολογική γεωργία.

8. Συστάσεις

8.1. Βάσει της ανωτέρω ανάλυσης, η Επιτροπή επί του παρόντος συνιστά την ακόλουθη προσέγγιση:

* τη διατήρηση της απαγόρευσης της χρησιμοποίησης μεσοειδικών ποικιλιών για την παραγωγή v.q.p.r.d.

* την ενθάρρυνση της συνέχισης της έρευνας με στόχο τη δημιουργία νέων καλύτερων μεσοειδικών ποικιλιών που θα είναι κατάλληλες για την παραγωγή v.q.p.r.d.

9. Ορισμοί

άμεσος παραγωγός // άμπελοι που παρουσιάζουν επαρκή αντοχή στην φυλλοξήρα και καλλιεργούνται χωρίς έριζα μοσχεύματα.

μεσοειδικά υβρίδια // βλέπε μεσοειδικές ποικιλίες.

μεσοειδικές ποικιλίες // συνώνυμο των μεσοειδικών υβριδίων. Ποικιλίες των οποίων μπορούν να ιχνηλατηθούν οι διασταυρώσεις μεταξύ των ποικιλιών Vitis vinifera και των ποικιλιών που δεν ανήκουν στο είδος Vitis vinifera. Στην έκθεση, χρησιμοποιείται μόνο ο όρος μεσοειδικές ποικιλίες για λόγους ομοιομορφίας.

μύκητες // διάφοροι μύκητες των αμπελώνων που μπορούν να προκαλέσουν σοβαρές ζημιές εάν δεν αποτελέσουν αντικείμενο προληπτικής αγωγής. Υπάρχουν δύο βασικά είδη: το ωίδιο της αμπέλου και ο περονόσπορος.

φυλλοξήρα // πολύ λεπτή αφίδα που μοιάζει με έντομο και προσβάλλει τις ρίζες των αμπέλων.

v.q.p.r.d. // οίνοι ποιότητας που παράγονται σε μία συγκεκριμένη περιοχή.

τανίνες // πολύπλοκη ομάδα ενώσεων που περιλαμβάνουν φαινόλες, υδροξυοξέα κλπ.

ποικιλία // υποδιαίρεση είδους με κοινά ανατομικά και μορφολογικά χαρακτηριστικά που προκύπτει είτε από φυσική είτε από τεχνητή γενετική απομόνωση, π.χ. φυτικός πολλαπλασιασμός.

10. Κατάλογος των ποικιλιών που επιλέγχθηκαν για τη μελέτη σχετικά με τη χρησιμοποίηση μεσοειδικών ποικιλιών αμπέλου που ταξινομουνται σε ποικιλίες ερυθρού και λευκου οίνου

* Villard blanc (λευκός)

* Seyval blanc (λευκός)

* Bianca (λευκός)

* Zalagyφngye (=Pearl of Zala) (λευκός)

* Medina (ερυθρός)

* Regent (ερυθρός)

* Villard noir (ερυθρός)

* Couderc noir (ερυθρός).